མདའ་ནི་རྟེན་འབྲེལ་གྱི་མཚོན་བྱེད་དང་སྐྱེས་པ་ཚོའི་མཚོན་བྱེད་ཡིན་པས་ཕོ་མོ་གཉེན་སྒྲིག་གི་ཆོ་གའི་ནང་དུ་མེད་དུ་མི་རུང་བའི་གོ་གནས་གལ་ཆེན་ཟིན་ཡོད་ཅིང་།གཉེན་འབྲེལ་གྱི་མཚོན་རྟགས་ཤིག་ཏུ་གྱུར་འདུག་ལ།བོད་པའི་དམངས་ཁྲོད་ཀྱི་བཤད་སྲོལ་ལའང་གཉེན་ལམ་མདའ་ཡིས་ཕྱེ་ཞེས་པ་བཞིན་མདའ་དང་འཕང་ལས།ཕོ་སྲོག་དེ་ནི་མདའ་ལ་བརྟེན།།མོ་སྲོག་དེ་ནི་འཕང་ལ་བརྟེན།།མདའ་འཕང་གཉིས་ནི་ལྷ་ལ་བཅོལ།།མདའ་འཕང་དེ་ནི་མི་འབྲལ་ཅིག།ཅེས་མདའ་ནི་ཕོ་དང་འཕང་ནི་མོ་མཚོན་བྱེད་ཡིན་པ་དང་།དེ་གཉིས་གཅིག་ལ་གཅིག་བརྟེན་དང་འབྲལ་ཐབས་མེད་པ་བསྟན་ཡོད།ཡང་དེ་ལས།ངམ་རྗེ་རྩོལ་པོས་ཡེ་རྗེའི་སྤྱན་ལ་དམིགས་ནས་མདའ་ཞིག་འཕང་ཡང་དེ་ཡེ་རྗེའི་སྤྱན་ལ་མ་ཕོག་པར་ཞྭ་ལ་ཕོགདུས་དེ་ནས་བཟུང་མདའ་དེ་ནི་བཀྲ་ཤིས་པའི་མཚོན་བྱེད་དུ་བརྩི་བའི་སྲོལ་བྱུང་བར་སྐད།རྟ་རྒྱུག་དཔྱིད་ཀྱི་ཉི་མལས།དེ་རིང་ལྷ་རྟེན་མདའ་མོ་འདི།།དཀར་ཕྱོགས་དབུ་འཕང་བསྟོད་པ་དང་།།ནག་ཕྱོགས་བདུད་རིགས་འདུལ་བ་དང་།།བོད་མགོ་ནག་བདེ་ལ་འགོད་པ་དང་།།ལྷ་དཀོན་མཆོག་བསྟན་ཆོས་འགྲུབ་པ་དང་།།བཀའ་གོང་མའི་ལས་དོན་སྒྲུབ་མཁན་ཞིག།གདམ་མ་འཕྱུག་མ་རྒྱུད་མཁའ་འགྲོའི་ཚོགས།།ཞེས་མ་སེང་ལྕམ་འབྲུག་མོས་གླུ་སྙན་མོ་འདི་འདྲ་ཞིག་གསུངས་ནས་ལྷ་མདའ་དེ་གླིང་ཆེ་རྒྱུད་སྟག་རོང་གི་ཤོག་ལ་གཏན་ནས་འཕངས་བྱུང་།ཡང་།མདའ་ཉེ་བར་སླེབས་དུས་ལག་སྙོབ་ཅིག་བརྒྱབ་པ་ན་ཡར་ཇེ་མཐོར་སོང་ནས་ལྷ་མདའ་དར་གྱིས་བརྒྱན་པ་དེ་ཇོ་རུའི་སྟེང་དུ་ཁྲ་སྤུངས་སེ་བབས་བྱུང་།ཇོ་རུས་ཉམས་སྣང་མེད་པར་མདའ་དེ་ཕར་བཞག་ནས་ཤ་ཟ་བ་ལས་དགའ་ཚོར་མི་འདུགཅེས་པ་ལས་མ་སེང་ལྕམ་འབྲུག་མོས་རང་གི་ཕ་སྐྱ་ལོའི་རྒྱུ་བདག་དང་།འབྲུག་མོའི་རང་གི་སྐྲ་བདགསྡེ་གླིང་རུའི་དཔོན་པོ་དེ་ལྷ་མདའ་སྒྲོ་དཀར་རིན་ཆེན་དར་སྣས་བརྒྱན་པ་ཞིག་གིས་གདམ་པ་བསྟན་ལ།མདའ་དེ་ནི་སྤྱིར་བཏང་གི་མདའ་ཞིག་མིན་པར་མ་གྲུབ་པའི་རྒྱལ་པོའི་ཚེ་མདའ་དང་།སློབ་དཔོན་པདྨའི་དབང་ཡོན།མ་རྒྱུད་མཁའ་འགྲོའི་རྟེན་རྫས་བཅས་ཡིན་པ་བརྗོད་འདུགབོད་ཀྱི་ལོ་རྒྱུས་སྟེང་ནའང་འཕྲུལ་བློན་མགར་སྟོང་བཙན་གྱིས་རྒྱ་བཟའ་ཀོང་ཇོར་ལྷ་མདའ་དར་གྱིས་བརྒྱན་པ་ཞིག་བཙུགས་ནས།བོད་རྗེའི་བཙུན་མོར་མངའ་གསོལ་བའི་གཉེན་སྤྲེལ་གྱི་སྟོན་མོ་རྒྱ་ཆེན་པོ་སྤེལ།གཞན་ལྷ་མོའི་ཟློས་གར་ཆེན་མོའི་བརྒྱད་ཀྱི་ཡ་གྱལསྣང་ས་འོད་འབུམནང་དུའང་རི་སྣང་དཔོན་པོ་དགྲ་ཆེན་གྱིས་བུ་མོ་སྣང་སའི་གོང་བར་མདའ་དར་བཙུགས་ནས་བུ་མོ་སྣང་ས་རི་སྣང་པའི་མནའ་མར་བདག་པའི་གཏམ་རྒྱུད་ཡོད་པ་དེ་ལས་ཀྱང་མདའ་མོ་ནི་གཉེན་སྒྲིག་གི་མཚོན་རྟགས་ཤིག་ཡིན་པ་བརྗོད་འདུགགཞན་མདའ་དང་འཕང་ལས།གཉེན་སྒྲིག་གི་ཆོ་གའི་ནང་མདའ་རིགས་མི་གཅིག་པ་གསུམ་ཡོད་དེ།གཅིགལྷ་མདའ་སྒྲོ་དཀར།དེ་ནི་མགོ་ཡི་ལྷ་ལྔ་ཞེས་པ་དེའི་རྟེན་ཡིན་ལ།གཉེའུ་མདུན་གྱིས་ཁྱེར་ཡོང་བའི་བག་སྐལ་གྱི་ཆ་ཤས་ཤིག་ཡིན།གཉིས།ཚེ་མདའ་ཉ་མིགདེ་ནི་ཁྱོ་གའི་མདའ་དང་ཕོ་ཡི་མཚོན་བྱེད་ཅིག་ཡིན།གསུམ།དཔལ་མདའ།དེ་ནི་མནའ་མའི་ཡབ་ཀྱིས་རང་གི་བུ་མོ་མནའ་མར་འགྲོ་སྐབས་སུ་ཕུལ་བའི་རྟེན་ཡིན།ཞེས་བརྗོད་པ་དང་གླིང་སྒྲུང་ཁྲོད་ཀྱི་སེང་ལྕམ་འབྲུག་མོའི་འཕངས་པའི་མདའ་ནི་ལྷ་མདའ་སྒྲོ་དཀར་ཡིན་པས་དེ་ནི་མགོ་བའི་ལྷ་ལྔའི་རྟེན་དང་བག་སྐལ་ཡིན་པ་ཤེས་ཐུབ།བོད་བྱང་ཐང་ས་ཁུལ་དུའང་གཉེན་སྒྲིག་གི་སྐབས་སུ་བག་མའི་ལག་ཏུ་ཕྱུར་བ་སྡེར་གང་དང་།ཁྱོ་གའི་ལག་ཏུ་མདའ་དར་བཅས་ཐོགས་ཏེ་བླ་མཆོད་ཚོས་གཡང་འགུགས་དང་ཤིས་ཚིག་མང་པོ་བརྗོད་སྲོལ་ཡོད་པ་དང་།མངའ་རིས་སྤུ་རངས་ས་ཁུལ་དུ་གཉེན་སྒྲིག་གི་མདའ་དར་ལ་གྲུམ་བུ་གཅིག་འདོགས་པའི་སྲོལ་ཡོད་པ་དེ་ནི་མོ་ཡི་གཡང་ཡིན་པས་བླ་འདོགས་གཏོང་དུས་བུ་དང་བུ་མོ་གཉིས་ཀྱི་ལྷམ་སྒྲོག་སྣེ་ལྔ་ཡིས་བསྡམས་ཤིང་ལྷ་ལ་བསྒྲོགས་ནས་ཁོ་གཉིས་ནམ་འཆི་བར་དུ་འཇོག་པ་དང་།གྲུམ་བུ་དེ་ནི་མོ་མཚན་ནམ་ཕྲུ་གུ་ཆགས་སའི་བུ་སྣོད་ཀྱི་མཚོན་རྟགས་ཡིན་ཞིང་།བུ་ཡི་མདའ་དར་ལ་མེ་ལོང་བསྒྲོགས་ནས་ཡོད་པར་མེ་ལོང་ནི་ཕྱི་གསལ་ནང་གསལ་དང་འཇིག་རྟེན་གྱི་བྱ་བ་ཐམས་ཅད་ལ་མི་རྨོངས་པ་སྟེ་སྐྱེས་ཕོ་རབ་ཀྱི་རྟགས་མཚན་ཡིན་པར་བཞེད་ལ།གལ་ཏེ་ཕོ་མོ་ཁོ་གཉིས་ཁ་བྲལ་སོང་ན་མདའ་དར་ཡང་ཁ་འབྱེད་པ་ལས་མཉམ་དུ་འཇོག་པའི་སྲོལ་མེད་པར་བཞེད།བོན་གྱི་ཡིག་རྙིང་ཞིག་ལས་འདི་ལྟར་བརྗོད་ཡོད་དེ།ལྷ་མོ་ཞིག་དང་ཡུལ་གྱི་མགོ་དཔོན་གཉིས་གཉེན་དུ་བསྡེབས་ཤིང་།ཡབ་སངས་པོ་ཁྲི་འབུམ་གྱིས་མགོ་དཔོན་ལ་བུ་མོའི་རྫོང་བ་སློབ་བའི་ནང་།གསེར་དང་།གཡུ།སྐྲ་རྒྱན།གོས།རྟ་ནོར་ལུག་གསུམ་སོགས་ལས་གཞན་མདའ་ཞིག་དགོས་པར་བསྟན་འདུག་པ་མ་ཟད།མི་ཡུལ་དུ་བག་མར་འགྲོ་ཁར་ཡབ་སངས་པོ་ཁྲི་འབུམ་གྱིས་བུ་མོ་ལ་མདའ་ཞིག་རྟེན་དུ་གནང་བ་དང་།ཡུམ་གྱིས་འཕང་ཞིག་བསྩལ་བ་རེད།ཅེས་པ་ལས་མདའ་མོ་ནི་གནའ་བོའི་དུས་ནས་བཟུང་གཉེན་འབྲེལ་བྱེད་པའི་གོ་རིམ་ཁྲོད་དུ་མེད་དུ་མི་རུང་བའི་དངོས་པོ་ཞིག་ཡིན་པ་གསལ་པོར་བསྟན།དམངས་ཁྲོད་ཀྱི་དུས་རྒྱུན་གཉེན་སྟོན་སྐབས་སུའང་མདའ་མོར་བསྟོད་པ་བཤད་པའི་གོ་རིམ་ལ་སོགས་མང་པོ་མཆིས་ལ།དེ་དག་ནི་མི་རྣམས་ཀྱིས་ཕྱི་རོལ་ཡུལ་གྱི་འཇིག་རྟེན་ལྟ་ཚུལ་དང་འབྲེལ་ཏེ་མདའ་མོའི་ནུས་པ་དང་ངོ་བོའི་རྣམ་པ་འགྱུར་བའི་སྣང་ཚུལ་ལས་བྱུང་བ་ཡིན་པར་འདོད་དོ།།